PRAVILNIK

O SADRŽINI, IZGLEDU I NAČINU VOĐENJA JAVNE KNJIGE O SPROVEDENIM POSTUPCIMA I DONETIM ODLUKAMA O PROCENI UTICAJA NA ŽIVOTNU SREDINU

("Sl. glasnik RS", br. 69/2005)

**Član 1**

Ovim pravilnikom bliže se propisuje sadržina, izgled i način vođenja evidencije o sprovedenim postupcima i donetim odlukama u postupku procene uticaja na životnu sredinu.

Evidencija iz člana 1. ovog pravilnika se vodi kao javna knjiga.

**Član 2**

Javna knjiga se sastoji iz glavne knjige sa zbirkom isprava.

Uporedo sa vođenjem glavne knjige formira se i elektronska baza podataka. Elektronska baza podataka sa elementima koje sadrži glavna knjiga dostupna je javnosti putem interneta.

**Član 3**

Glavna knjiga je veličine 30 x 25 cm, čiji su listovi obeleženi rednim brojevima, overeni i prošiveni jemstvenikom.

U glavnu knjigu upisuju se podaci o sprovedenom postupku procene uticaja na životnu sredinu, i to:

1) nosiocu projekta;

2) zahtevima nosioca projekta;

3) odlukama koje donosi nadležni organ;

4) obaveštavanju i učešću javnosti u postupku;

5) izvršenim konsultacijama sa zainteresovanim organima i organizacijama i javnošću;

6) studiji o proceni uticaja na životnu sredinu;

7) pravnim i fizičkim licima kojima je poverena izrada studije o proceni uticaja na životnu sredinu;

8) radu i izveštaju tehničke komisije;

9) inspekcijskoj kontroli i izrečenim sankcijama.

Sadržina lista glavne knjige odštampana je uz ovaj pravilnik i čini njegov sastavni deo.

Zbirka isprava na osnovu kojih se podaci upisuju u glavnu knjigu i unose u elektronsku bazu podataka čuva se u dosijeima formiranim za svaki predmet.

**Član 4**

Podaci o sprovedenom postupku procene uticaja na životnu sredinu i o donetim odlukama u postupku procene uticaja na životnu sredinu upisuju se na posebnoj strani glavne knjige.

Ako prostor za upisivanje nije dovoljan na kraju strane se podvlači vodoravna linija sa naznakom stranice na koju se prenose podaci za upis.

Strana na koju se prenose podaci u smislu stava 2. ovog člana ima isti registarski broj kao strana sa koje su podaci preneti.

**Član 5**

Ako se u glavnu knjigu pogrešno upišu podaci, lice ovlašćeno za vođenje javne knjige dužno je da odmah izvrši ispravku.

Ispravka podataka se vrši tako što se pogrešno upisan tekst prevuče linijom da ostane čitak, a ispravka se upisuje u slobodnom prostoru strane.

**Član 6**

Upis podataka u glavnu knjigu vrši se najkasnije u roku od 30 dana od dana odlučivanja o studiji o proceni uticaja na životnu sredinu.

**Član 7**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

SADRŽINA LISTA GLAVNE KNJIGE

|  |  |
| --- | --- |
| 1. | Zahtev nosioca projekta za odlučivanje o potrebi procene uticaja. |
| 2. | Evidencioni broj zahteva. |
| 3. | Broj dosijea. |
| 4. | Podaci o podnosiocu zahteva/nosiocu projekta: |
|  | 1) ime/naziv preduzeća; |
|  | 2) adresa; |
|  | 3) podaci o registraciji; |
|  | 4) šifra delatnosti; |
|  | 5) kontakt osoba; |
|  | 6) telefon, fax, e-mail. |
| 5. | Podaci o prilozima uz zahtev nosioca projekta: |
|  | 1) upitnik - Prilog 2 ili 4; |
|  | 2) mišljenja i uslovi nadležnih organa i organizacija; |
|  | 3) druga dokumentacija. |
| 6. | Odluka o potrebi procene uticaja: |
|  | 1) naziv nadležnog organa; |
|  | 2) datum i broj. |
| 7. | Podaci o obaveštavanju javnosti: |
|  | 1) o dostavljanju odluke; |
|  | 2) o javnoj prezentaciji/raspravi; |
|  | 3) podaci i dokumenti o učešću javnosti. |
| 8. | Žalba. |
| 9. | Odluka po žalbi. |
| 10. | Podaci o dostavljanju odluke po žalbi. |
| 11. | Zahtev za određivanje obima i sadržaja studije o proceni uticaja na životnu sredinu. |
| 12. | Podaci o prilozima uz zahtev za određivanje obima i sadržaja studije o proceni uticaja na životnu sredinu. |
| 13. | Podaci o pribavljenim mišljenjima na zahtev za određivanje obima i sadržaja studije o proceni uticaja na životnu sredinu. |
| 14. | Odluka o obimu i sadržaju studije o proceni uticaja na životnu sredinu. |
| 15. | Podaci o obaveštavanju o odluci o sadržaju i obimu studije o proceni uticaja na životnu sredinu. |
| 16. | Odluka o obimu i sadržaju studije o proceni uticaja na životnu sredinu. |
| 17. | Podaci o obaveštavanju o odluci o obimu i sadržaju studije o proceni uticaja na životnu sredinu. |
| 18. | Zahtev nosioca projekta za davanje saglasnosti na studiju o proceni uticaja na životnu sredinu. |
| 19. | Podaci o: |
|  | 1) studiji o proceni uticaja na životnu sredinu; |
|  | 2) prilozima uz zahtev nosioca projekta za davanje saglasnosti na studiju o proceni uticaja na životnu sredinu. |
| 20. | Podaci o pravnim i fizičkom licima i stručnjacima koji su izradili studiju o proceni uticaja na životnu sredinu. |
| 21. | Podaci o obaveštavanju o prijemu studije o proceni uticaja na životnu sredinu, o zakazivanju i održavanju javne rasprave. |
| 22. | Podaci o dostavljanju nosiocu projekta mišljenja na studiju o proceni uticaja na životnu sredinu. |
| 23. | Podaci o prijemu izmenjene i dopunjene studije o proceni uticaja na životnu sredinu. |
| 24. | Podaci o dostavljanju studije o proceni uticaja na životnu sredinu tehničkoj komisiji. |
| 25. | Izveštaj tehničke komisije i podaci o izmenama i dopunama studije o proceni uticaja na životnu sredinu. |
| 26. | Odluka o davanju/odbijanju saglasnosti na studiju o proceni uticaja na životnu sredinu. |
| 27. | Podaci o dostavljanju/objavljivanju odluke o davanju/odbijanju saglasnosti na studiju o proceni uticaja na životnu sredinu. |
| 28. | Podaci o inspekcijskoj kontroli: |
|  | 1) datum i vreme kontrole; |
|  | 2) imena lica prisutnih tokom vršenja inspekcijske kontrole; |
|  | 3) način vršenja inspekcijske kontrole; |
|  | 4) zapisnik o izvršenoj inspekcijskoj kontroli; |
|  | 5) naložene mere; |
|  | 6) izrečene sankcije. |
| 29. | Podaci o ovlašćenom licu i njegov potpis. |